**ΠΡΟΛΗΨΗ ΤΩΝ ΕΡΓΑΤΙΚΩΝ ΑΤΥΧΗΜΑΤΩΝ**

**Σύνηθες είδος ατυχήματος — Πτώση από ύψος (στέγη)**

**Πτώση από ύψος (στέγη), γιατί;**

Οι πτώσεις από ύψος αποτελούν τη συνηθέστερη αιτία σοβαρών και θανατηφόρων εργατικών ατυχημάτων στον κατασκευαστικό τομέα.

Μεταξύ των κύριων αιτιών των ατυχημάτων αυτών είναι η χρήση εξοπλισμού εργασίας (π.χ. ικριώματα, εξέδρες, σκάλες, αναβατόρια) χωρίς κατάλληλη συλλογική προστασία, η απουσία ατομικής προστασίας, οι εύθραυστες επιφάνειες εργασίας κ.λπ.

Στον κατασκευαστικό τομέα, οι θέσεις εργασίας είναι προσωρινές και κινητές, κάτι το οποίο αυξάνει τους κινδύνους της δραστηριότητας.

Ως **«προσωρινές εργασίες σε ύψος»** νοούνται όλες οι εργασίες που εκτελούνται σε ύψος, όπου ο εργαζόμενος χρησιμοποιεί εξοπλισμό εργασίας, όπως σκάλες, ικριώματα, συστήματα πρόσβασης και τοποθέτησης με τη βοήθεια σχοινιών, μεταξύ άλλων, δεδομένου ότι δεν είναι δυνατή η εκτέλεσή τους χωρίς τη χρήση του εν λόγω εξοπλισμού.

**Σχεδιασμός της Ασφάλειας και Υγείας στην Εργασία (ΑΥΕ)**

Η εκτίμηση των κινδύνων θα πρέπει να αποτελεί μέρος του σχεδίου ασφάλειας και υγείας και είναι θεμελιώδους σημασίας για την εξάλειψη ή την πρόληψη των κινδύνων που συνδέονται με τις εργασίες.

Ο εργοδότης/εργολάβος θα πρέπει να διασφαλίζει ότι όλοι οι εργαζόμενοι είναι ενήμεροι για το σχέδιο ασφάλειας και υγείας και ότι είναι προσβάσιμο επιτόπου, ώστε να γνωρίζουν τους κινδύνους που συνδέονται με τις εργασίες που θα πραγματοποιηθούν, καθώς και τα μέτρα προστασίας και πρόληψης που εφαρμόζονται.

**Περιγραφή θανατηφόρου ατυχήματος — πτώση από στέγη**

* Ο πελάτης ανέθεσε σε εξωτερική εταιρεία του κατασκευαστικού τομέα την επισκευή/συντήρηση της στέγης ενός βιομηχανικού κτιρίου.
* Οι εργασίες που εκτελούνταν αφορούσαν την αντικατάσταση των πλακών στη στέγη, πράγμα που σήμαινε ότι η θέση εργασίας βρισκόταν σε ύψος.
* Για την πρόσβαση στη στέγη, οι εργαζόμενοι χρησιμοποίησαν ανυψωτική εξέδρα, η οποία ήταν τοποθετημένη στο απέναντι άκρο του χώρου που έπρεπε να επισκευαστεί.
* Οι εργαζόμενοι δεν χρησιμοποιούσαν εξοπλισμό ατομικής προστασίας (π.χ. ιμάντες πρόσδεσης) παρά την ύπαρξή του.
* Για την εκτέλεση της εργασίας υπήρχαν δύο εργαζόμενοι στη στέγη. Ένας από αυτούς, ενώ κινούνταν κοντά στον χώρο εργασίας, πίεσε μία από τις πλάκες που έπρεπε να επισκευαστούν. Η πλάκα έσπασε, ο εργαζόμενος έπεσε μέσα στην αποθήκη, από ύψος περίπου 5,45 μέτρων και πέθανε.

**Κατά τη διερεύνηση του ατυχήματος διαπιστώθηκε ότι:**

* Δεν υπήρχε συλλογική προστασία.
* Ο πελάτης δεν ενημέρωσε για την ύπαρξη γραμμής ζωής (σχοινί προστασίας).
* Υπήρχε τεχνικός εξοπλισμός στη στέγη που εμπόδιζε τη γραμμή ζωής.
* Δεν χρησιμοποιήθηκε ατομική προστασία.

**Τι προκάλεσε το ατύχημα;**

ΕΛΛΕΙΨΗ ΣΥΛΛΟΓΙΚΩΝ ΚΑΙ ΑΤΟΜΙΚΩΝ ΜΕΤΡΩΝ ΠΡΟΣΤΑΣΙΑΣ

* Δεν υπήρχε κατάλληλη εξέδρα εργασίας για την κίνηση των εργαζομένων στη στέγη.
* Η γραμμή ζωής ήταν εγκατεστημένη σε σημείο ακατάλληλο για τη χρήση της.
* Δεν χρησιμοποιήθηκαν ιμάντες πρόσδεσης (εξοπλισμός ατομικής προστασίας) διότι η ύπαρξη της γραμμής ζωής (σχοινί προστασίας) δεν είχε γίνει γνωστή.
* Για την πρόσβαση χρησιμοποιήθηκε κινητή ανυψωτική εξέδρα σε απόσταση 20 μέτρων από τον χώρο επισκευής, λόγω παρεμπόδισης της πρόσβασης κοντά στον χώρο εργασίας.

ΜΗ ΣΥΝΤΟΝΙΣΜΟΣ ΤΩΝ ΕΡΓΑΣΙΩΝ

* Δεν υπήρχε συντονισμός μεταξύ των διαφόρων μερών που συμμετείχαν στην οργάνωση των εργασιών και του χώρου.
* Δεν υπήρξε ενημέρωση σχετικά με την ύπαρξη και τους περιορισμούς της γραμμής ζωής.

ΑΠΟΥΣΙΑ ΣΧΕΔΙΟΥ ΑΣΦΑΛΕΙΑΣ ΚΑΙ ΥΓΕΙΑΣ

* Ο πελάτης δεν παρουσίασε το σχέδιο ασφάλειας και υγείας και δεν απαίτησε διαδικασίες ασφάλειας από τον εργολάβο.
* Οι εγγενείς παράγοντες κινδύνου του έργου και τα μέτρα προστασίας και πρόληψης που έπρεπε να ληφθούν δεν προσδιορίστηκαν, εκτιμήθηκαν ή γνωστοποιήθηκαν.

ΑΠΟΥΣΙΑ ΥΠΕΥΘΥΝΟΥ ΑΣΦΑΛΕΙΑΣ / ΣΥΝΤΟΝΙΣΤΗ ΑΣΦΑΛΕΙΑΣ ΚΑΙ ΥΓΕΙΑΣ

* Δεν υπήρχε άτομο υπεύθυνο για τον έλεγχο της συμμόρφωσης με τους κανόνες ασφαλείας.

**Μέτρα προστασίας και πρόληψης**

* Κατάρτιση του σχεδίου ασφάλειας και υγείας για τον προσδιορισμό των κινδύνων —συγκεκριμένα, για τη δυνατότητα γνώσης της φύσης του υλικού της στέγης— και των μέτρων προστασίας και πρόληψης που πρέπει να ληφθούν και διάδοσή τους σε όλους τους εργαζομένους πριν από την έναρξη της εργασίας.
* Συντονισμός και συνεργασία μεταξύ των διαφόρων μερών που συμμετέχουν στις εργασίες, προκειμένου να γνωστοποιηθούν οι γενικοί και ειδικοί κίνδυνοι των εργασιών και τα αντίστοιχα μέτρα προστασίας και πρόληψης.
* Εφαρμογή διαδικασιών επαλήθευσης και ελέγχου της συμμόρφωσης με τα μέτρα ασφαλείας.
* Εγκατάσταση εξοπλισμού συλλογικής προστασίας: διάδρομοι με προστατευτικό κιγκλίδωμα για την κυκλοφορία των εργαζομένων στη στέγη.
* Συναρμολόγηση γραμμής ζωής (σχοινί προστασίας) κατάλληλης για χρήση.
* Χρήση εξοπλισμού ατομικής προστασίας, δηλαδή ιμάντα πρόσδεσης, υποδημάτων ασφαλείας και κράνους.

**Για περισσότερες πληροφορίες:**

<https://www.napofilm.net/el/napos-films/napo-work-height>